C 479/10
HR
Službeni list Europske unije
16.12.2022.
četvrtak, 19. svibnja 2022.
29. odbacuje izjavu vlasti u okupiranoj pridnjestarskoj regiji Moldove od 3. ožujka 2022.
kojom se najavljuje okončanje procesa rješavanja sukoba i ponovno poziva na priznavanje takozvane neovisnosti Pridnjestrovlja te izražava zabrinutost zbog te izjave; ponovno ističe svoju potporu sveobuhvatnom i mirnom rješenju pridnjestarskog sukoba pregovaračkim procesom formata „5+2” na temelju suvereniteta i teritorijalne cjelovitosti Republike Moldove unutar njezinih međunarodno priznatih granica s posebnim statusom Pridnjestrovlja unutar održive države Moldove; naglašava da se svakim rješenjem pitanja Pridnjestrovlja mora poštovati suvereno pravo Moldove da odabere vlastiti obrambeni i vanjskopolitički smjer; potiče trud koji se ulaže u proširenje koristi DCFTA-e i režima putovanja bez viza na Pridnjestrovlje, što bi omogućilo znatan rast mobilnosti i trgovine u toj regiji;
30. napominje da misija EU-a za pomoć na granici između Moldove i Ukrajine ima vrlo važnu ulogu u usklađivanju upravljanja državnom granicom i carinskog režima s onima u Uniji, uključujući u pogledu borbe protiv organiziranog kriminala i krijumčarenja te pridonošenja mirnom rješavanju sukoba u Pridnjestrovlju s pomoću mjera za izgradnju povjerenja i nadziranjem pridnjestrovskog dijela moldavsko-ukrajinske granice; potiče moldavsku vladu da nastavi promicati okruženje povoljno za rješavanje sukoba i podupirati aktivnosti kojima se povećavaju povjerenje i međuljudski kontakti u zajednicama podijeljenima zbog sukoba; smatra da će konstruktivno rješenje pridnjestrovskog pitanja donijeti stabilnost i blagostanje ne samo Moldovi nego i širem području;
31. poziva Moldovu, Rusku Federaciju, države članice EU-a i druge međunarodne partnere da surađuju u pogledu potpunog uklanjanja i uništenja oko 20 000 tona starog streljiva iz sovjetskog doba koje se skladišti u odlagalištu streljiva u Cobasni i koje predstavlja veliku opasnost za sigurnost stanovništva i okoliš na objema obalama Dnjestra, s obzirom na to da mu je odavno istekao rok trajanja; izražava zabrinutost zbog brojnih vojnih vježbi koje su ruske vojne snage u provodile u Pridnjestrovlju i poziva Rusku Federaciju da uredno, bezuvjetno i u potpunosti povuče svoju vojsku i oružje iz Pridnjestrovlja u skladu s višestrukim zahtjevima moldavskih vlasti te poštujući suverenitet i teritorijalnu cjelovitost Moldove;
32. izražava zabrinutost zbog pogoršanja stanja u području ljudskih prava u Pridnjestrovlju, posebno zbog progona osoba koje kritiziraju de facto upravu i razmještanje ruske vojske te ograničenja javnih okupljanja i aktivnosti lokalnih nevladinih organizacija; podsjeća Rusku Federaciju na njezinu odgovornost u pogledu poštovanja ljudskih prava u Pridnjestrovlju, što je potvrđeno u nekoliko presuda Europskog suda za ljudska prava (ESLJP); poziva ruske vlasti da djeluju u skladu sa svim presudama ESLJP-a kad je riječ o kršenju ljudskih prava te prava na slobodu i sigurnost u Pridnjestrovlju;
33. pohvaljuje moldavske vlasti zbog potpore koju su pružile Pridnjestrovlju u kontekstu pandemije bolesti COVID-19, među ostalim doniranjem 10 % svojih cjepiva, osposobljavanjem zdravstvenog osoblja i obradom testova na COVID-19;
34. pozdravlja odluku Vijeća o pružanju 7 milijuna EUR pomoći oružanim snagama Moldove u okviru Europskog instrumenta mirovne pomoći za nabavu medicinske opreme i opreme za odlaganje eksplozivnih sredstava; potiče ESVD i Vijeće da dodatno prošire područja suradnje s Moldovom i podupru jačanje kapaciteta obrambenog sektora s pomoću mjera pomoći u okviru tog instrumenta;
35. potiče moldavske vlasti da više iskoriste potencijal Europskog instrumenta mirovne pomoći u idućim godišnjim programima kako bi se konsolidirao njegov kapacitet za suzbijanje kiberprijetnji i hibridnih prijetnji; poziva institucije EU-a da Moldovu uključe u nove oblike suradnje u području kibersigurnosti, hibridnih prijetnji i istraga o kiberkriminalitetu, među ostalim uključivanjem novog Europskog stručnog centra za industriju, tehnologiju i istraživanja u području kibersigurnosti u ta nastojanja;
Vladavina prava i dobro upravljanje
36. ponovno ističe temeljnu važnost reforme pravosuđa, osobito jačanja neovisnosti i sposobnosti sudstva, i borbe protiv korupcije; prepoznaje razmjer izazova s kojima se suočavaju vlasti i potiče ih da se usredotoče na utvrđene prioritete; prima na znanje predanost koju su iskazale predsjednica Maia Sandu i vlada Natalije Gavrilițe tome da utemelje njihove politike na presudama moldavskog Ustavnog suda; poziva na ubrzavanje tekuće reforme pravosuđa, uključujući provedbu izmjena odredbi Ustava u pogledu pravosuđa koje je parlament Moldove izglasao 23. rujna 2021., kao i Strategije za osiguravanje neovisnosti i integriteta sektora pravosuđa za razdoblje 2022. – 2025.;